Gedagte vir die dag: Innerlike krag – getrouheid(Foto: pixabay) “Julle moet nougeset doen wat die Here julle God julle beveel het. Julle moet nie in enige opsig daarvan afwyk nie. Bly op die pad wat die Here julle God vir julle aangewys het, sodat julle kan bly lewe en voorspoedig kan wees en lank kan woon in die land wat julle in besit sal neem.” (Deuteronomium 5:32-33 – AFR83) Getrouheid is die essensie van ŉ sterk karakter. Die karakter van gelowiges word nie bepaal deur dit wat hulle doen voor ander nie, maar deur wat hulle doen, daar waar niemand hulle sien nie. Ons Hemelse Vader sien egter alles, nie net wat jy doen nie, maar ook die motief en gesindheid daaragter. Getrouheid en vertroue loop hand aan hand. Ons almal is goed vertroud met die welbekende gelykenis deur Jesus vertel, aangaande die goue muntstukke wat deur die eienaar aan elkeen van sy drie slawe, elk volgens hul bekwaamheid, gegee is. Die eienaar keer dan na ŉ lang periode weer terug na sy slawe en vra dan aan elkeen van hulle wat hulle met die muntstukke aan hulle toevertrou, gedoen het. Dan die woorde aan elkeen van die twee getroue slawe: “Oor min was jy getrou, oor baie sal ek jou aanstel”. As gelowige verwag die Here van jou om getrou te bestuur wat Hy aan jou toevertrou het. Deur God se bepalinge vasbeslote na te streef en te gehoorsaam, posisioneer jy jouself vir bevordering. Dit is ŉ belofte van jou Hemelse Vader. Wanneer jy God se wil altyd eerste stel in alles wat jy aanpak, sal jy nie net God se guns en vertroue wen nie, maar ook die vertroue en guns van jou vriende, kollegas en meerderes. So gaan jy van krag tot krag en klim jy die leer van sukses. Bevordering kom van die Here af; wees getrou selfs in die geringste opdragte, niks gaan ongesiens by die Here verby nie!